Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 289/08/4403	Nitra, 14.11.2012
EEČ : 2-32-47-2012

U Z N E S E N I E

Trestná vec:	obvinený XXXXX 
Trestný čin:	úverový podvod podľa § 250a odsek 1, odsek 3 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
dňa 29.12.2004 v pobočke XXXXX v Nitre uzatvoril zmluvu o splátkovom úvere č. XXXXX ktorej predmetom bol úver vo výške 150.000,- Sk (4.979,- €), pričom k žiadosti o poskytnutie úveru predložil potvrdenie o príjme zo závislej činnosti a funkčných požitkov, kde ako zamestnávateľ obvineného je uvedený XXXXX, prevádzka Reštaurácia "Peron", pričom v uvedenej spoločnosti nikdy nepracoval, čím takto svojim konaním spôsobil spoločnosti XXXXX XXXXX, a.s. celkovú škodu vo výške 150.000,- Sk (4.979,- €),

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
Vyšetrovateľ Okresného riaditeľstva Policajného zboru, Úradu justičnej a kriminálnej polície XXXXX uznesením ČVS: ORP-485/2-OVK-NR-2008 zo dňa 01.12.2009 podľa § 206 odsek 1 Trestného poriadku vzniesol obvinenie XXXXX pre trestný čin úverového podvodu podľa § 250a odsek 1, odsek 3 zákona č. 140/1961 Zb. Trestný zákon v znení neskorších predpisov na skutkovom základe, uvedenom vo výrokovej časti tohto uznesenia.
	Obvinený XXXXX vo svojej výpovedi zo dňa 22.02.2010 sa priznal k spáchaniu skutku za ktorý mu bolo vznesené obvinenie a ďalej najmä uviedol, že predmetný skutok spáchal spôsobom ako to je uvedené vo výrokovej časti tohto uznesenia.   
	V rámci dokazovania v prípravnom konaní bolo zistené, že obvinený XXXXX bol rozsudkom Krajského súdu v Nitre sp.zn. 1T 3/98, právoplatným dňa 03.07.2007 uznaný vinným z trestného činu vraždy podľa § 219 odsek 1, odsek 2 písmeno a), f) zákona č. 140/1961 Zb. Trestný zákon v znení neskorších predpisov, za čo mu bol uložený nepodmienečný trest odňatia slobody v trvaní 9 rokov so zaradením do III. (tretej) nápravnovýchovnej skupiny.
	Podľa § 215 odsek 2 písmeno a) Trestného poriadku „prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Pretože v danom prípade ide o trestný čin úverového podvodu podľa § 250a odsek 1, odsek 3 zákona č. 140/1961 Zb. Trestný zákon v znení neskorších predpisov, za ktorý Trestný zákon č. 140/1961 Zb. v znení neskorších predpisov dovoľuje uložiť trest odňatia slobody na 1 rok až 5 rokov, možno očakávať, že súd by pri rozhodovaní o treste obvineného pravdepodobne rozhodol v zmysle § 37 zákona č. 140/1961 Zb. trestný zákon v znení neskorších prepisov a upustil by od uloženia súhrnného trestu. 
	Vzhľadom k tomu, že obvinený XXXXX sa dopustil trestného činu úverového podvodu podľa § 250a odsek 1, odsek 3 zákona č. 140/1961 Zb. Trestný zákon v znení neskorších predpisov, pričom už bol právoplatným rozhodnutím Krajského súdu v Nitre uznaný vinným z iného trestného činu a trest, ku ktorému môže predmetné trestné stíhanie viesť, je celkom bez významu popri treste už mu právoplatne uloženom, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
	Proti tomuto uzneseniu je prípustná sťažnosť, ktorú je možné podať do 3 dní odo dňa jeho doručenia cestou Okresnej prokuratúry v Nitre na Krajskú prokuratúru v Nitre (§ 187 odsek 1 Trestného poriadku).
	Sťažnosť má odkladný účinok (§ 215 odsek 6 Trestného poriadku).
	V trestnom stíhaní, ktoré bolo zastavené podľa 215 odseku 2 písmeno a) Trestného poriadku sa pokračuje, ak obvinený vyhlási do troch dní od doručenia uznesenia, že na prejednaní veci trvá (§ 215 odsek 7 Trestného poriadku).
	Týmto rozhodnutím nie sú dotknuté práva poškodeného na uplatnenie nároku na náhradu škody v občianskom súdnom konaní.	

Mgr. Eugen Cimmermann
prokurátor